திருதராட்டிரன் பாண்டு திருமணம் - முதல் பாகம் 10-12

Fri, 07 Jul 2023 03:56:25 +0000

ஒருவழியா வியாசனின் "தவஒளி"யோட "மகிமை"யால அம்பிகாவுக்கு திருதராட்டிரன் பிறக்கிறான். அம்பாலிகாவுக்கு பாண்டு பிறக்கிறான். வேலைக்காரிக்கு விதுரன் பிறக்கிறான். மூணு பயலுகளும் வளர்ந்து வாலிபமாகி கல்யாண வயசு வந்தவுடனே, பொண்ணு பாக்க ஆரம்பிக்குறாங்க. (அஸ்தினாபுரத்துக்கு வாரிசு இல்லன்னு தான இந்த வியாசன் வந்து "தவஒளி"ய இறக்குனான். ஆனா இன்னும் மன்னன் இல்லாம தான் ஓடுது நிர்வாகம்)மூத்தவன் திருதராட்டிரனுக்கு காந்தார நாட்டு இளவரசி காந்தாரியை பொண்ணு கேப்போம்னு நினைச்சு பீஷ்மனை அனுப்புறா சத்யவதி. படையைக் கூட்டிட்டு காந்தார நாட்டுக்குப் போறான் பீஷ்மன். இதுக்கிடையில "அஸ்தினாபுரத்து பீஷ்மன் படையெடுத்து வரான்"னு நாலுபேரு கிளப்பிவிட, காந்தார மன்னன் சுபலன் இதென்னடா வம்பா போச்சுன்னு ஒரு தூதனை பீஷ்மன்ட்ட அனுப்புறான்."படையெடுத்தெல்லாம் வரலப்பா. திருதராட்டிரனுக்கு காந்தாரிய பொண்ணு கேட்டு வந்திருக்கேன்னு போய்ச் சொல்லு"ன்னு தூதன்ட்ட சொல்லி அனுப்புறான் பீஷ்மன்.இந்த விசயம் தெரிஞ்சவுடனே காந்தார நாட்டு அரண்மனைல பூகம்பம் வெடிக்குது. காந்தாரியோட தம்பி தான் சகுனி. அக்கா மேல பாசம் அதிகம். திருதராட்டிரனுக்கு பொண்ணு கேட்டு பீஷ்மன் வரான்னு கேள்விப்பட்ட உடனே படு டென்சனான சகுனி நேரா அவன் அப்பன் சுபலன்ட்ட போயி சண்டை போடுறான். "யப்பா, போயும் போயும் கண்ணு தெரியாத திருதராட்டிரனுக்கா அக்கா காந்தாரிய குடுக்கப் போற?. நா ஒத்துக்க மாட்டேன்"னு சண்டை பிடிக்கிறான்."தம்பி, பிராக்டிகலா யோசிச்சுப் பாரு. இந்த பீஷ்மன் இருக்கானே, அவன் பண்ற காரியத்த பாரு. பொண்ணு கேக்க வர்றவன் தாம்பூலத் தட்டோட வராம, எதோ போருக்கு படையெடுத்து வர்றமாதிரி வந்திருக்கான். இதுக்கென்ன அர்த்தம்? பொண்ணு குடுக்கிறியா இல்ல தூக்கிட்டுப் போகவான்னு சொல்லாம சொல்றான். ஏற்கனவே காசி நாட்டுல இருந்து அம்பா, அம்பிகா, அம்பாலிகான்னு மூணு இளவரசிகளைத் தூக்கிட்டு வந்திருக்கான். இப்ப அவங்க பிள்ளைகளுக்கும் பொண்ணு கேட்டு வரான். எல்லாத்துக்கும் மேல தான் நெனைச்ச நேரத்துல சாகுற வரம் வாங்குனவன். இவனை பகைச்சிக்கிட்டா நாம நாட்டையே இழந்திருவோம். அதனால பேசாம காந்தாரிய குடுப்போம். திருதராட்டிரன் நாளைக்கி மன்னனானா நம்ம காந்தாரி தான அஸ்தினாபுரத்து அரசி? போக நம்மளவிட சொத்து பத்து நெறைய வச்சிருக்காய்ங்க"ன்னு சுபலன் மகன் சகுனிய சமாதானப்படுத்துறான்.ஆனாலும் சகுனிக்கு டென்சன் அடங்கல. நேரா அக்கா காந்தாரிட்டயே போயி பேசுறான். "விடுறா தம்பி, அப்பா சொல்றது தான் சரி. அவர் சொல்றபடியே கேப்போம். நீ கவலைப்படாத"ன்னு சொல்றா காந்தாரி.சுபலனும் உடனே போயி பீஷ்மனுக்கு வரவேற்பு குடுத்து, ஒருவழியா சம்பந்தம் பேசி முடிக்கிறாங்க. அஸ்தினாபுரம் அரண்மனையில திருதராட்டிரன் - காந்தாரி மேரேஜ் நடக்குது. எல்லாரும் வந்து  வாழ்த்தினாலும் சகுனி மட்டும் நிம்மதியில்லாம திரியுறான்.